ועדת הכלכלה, כנסת 18, פרוטוקול מספר 188, 2010-02-17 09:30

אופיר אקוניס: בוקר טוב לכם, אני ביקשתי לכנס היום את ועדת הכלכלה לדיון באי קיום בחינות הסמכה לקבלני שיפוצים על ידי אגף ההכשרות במשרד התעשייה, המסחר והתעסוקה.

אופיר אקוניס: אנחנו בפורמט של ישיבה משותפת עם ועדת העבודה, הרווחה והבריאות, אני מבין, חבר הכנסת משה מטלון, שאתה כרגע יושב כאן כממלא מקום יו"ר ועדת העבודה והרווחה חיים כץ שנקרא למשימה אחרת.

אופיר אקוניס: לפני מספר שנים, למדתי את הנושא קודם, בעקבות עתירת התאחדות קבלני השיפוצים לבג"צ הוקם ענף קבלני השיפוצים כענף נפרד מקבלני הבניין, בעקבות זאת, היה על העוסקים בענף, או יש על העוסקים בענף, למעשה, להחזיק בתעודת מקצוע שתעיד על הכשרתם ועל חברותם בארגון עובדים יציג.

אופיר אקוניס: אני מבין שמדובר בכ-15 אלף קבלנים קטנים, בהם אינסטלטורים, קבלני אלומיניום, צבעים, קבלני גבס וכדומה.

אופיר אקוניס: ערן, אינסטלטורים זה בענף נפרד?

ערן סיב: יש אינסטלציה סאניטרית, אבל זה לא רלבנטי אלינו.

אופיר אקוניס: בכל מקרה, חברים באותו ארגון כמובן השיפוצניקים, מה שנקרא, מבצעים את עיקר עבודות השיפוצים במדינה.

אופיר אקוניס: אני מבין שנדרשים להשתתפות בקורס מקצועי של התאחדות קבלני השיפוצים בסופו של דבר גם לעבור בחינת הסמכה.

אופיר אקוניס: אני מבין שהוערמו קשיים רבים בשנה וחצי האחרונות על העוסקים בענף, עד כדי כך ש-18 חודש לא נרשם אפילו קבלן שיפוצים אחד, כך אני מבין, יתקנו אותי, אם יוכלו לתקן אותי, משרד התמ"ת, השיכון והבינוי, או יותר נכון אצל רשם הקבלנים לא נרשם שנה וחצי.

אופיר אקוניס: ממה שלמדתי, עריכת המבחנים, ולאחר מכן עריכת מבחנים תכנם אינו נוגע לענף השיפוצים, הדבר הזה מהווה חסם בפני הסדרת הענף, והפיכתו לתחום מוסדר שמציע שרות ומקצועיות טובים יותר.

אופיר אקוניס: אני כבר הודעתי כאן, חבר הכנסת מטלון, חבר הכנסת פרץ מצטרף אלינו, שועדת הכלכלה שמה למטרה להסיר חסמים ביורוקראטיים, אחת המטרות, כמובן הגנת הצרכן בראש ובראשונה, הסעיף השני אצלנו בתפיסה, הסרת חסמים ביורוקראטיים, ובעיניי העובדה שכל כך הרבה זמן לא נרשמו ברשם הקבלנים עוסקים חדשים בתחום, זה בעיניי חסם ביורוקראטי, ואני מתכוון להתמודד איתו כאן בישיבה.

אופיר אקוניס: אני חושב שדבר טוב זה בענף מוסדר, משפר את הבטיחות, השרות כלפי הצרכן, וגם מצמצם את תופעת החאפרים - כל הדברים הללו כמובן לטובת הצרכנים במדינה.

- משה  מטלון: חבל להכביר מלים, רק איזה נציגים יש פה?

אופיר אקוניס: אני אגיד את הדברים כפי שהם – התאחדות קבלני השיפוצים.

- משה  מטלון: אתה יודע שיש עתירה לבית המשפט העליון?

שלום בן משה: יש בג"צ.

אופיר אקוניס: אנחנו דנו פעמים רבות האם בג"צ מונע דיון פה בוועדה, והתשובה – חד משמעית לא.

אופיר אקוניס: המסלול המשפטי הוא במסלול המשפטי, והמסלול הפרלמנטרי – חוץ מזה שאנחנו מחוקקים, אנחנו גם מפקחים על משרדי הממשלה, ולכן אני בעצם קיבלתי את פנייתו של מר ערן סיב יו"ר התאחדות קבלני השיפוצים, תיאמתי עם יושב ראש ועדת העבודה והרווחה, מנהלות הוועדה תיאמו, ואנחנו מקיימים, אין ספק.

אופיר אקוניס: ערן, אני מציע שאתה גם תציג את הבעיות ונשמע את משרדי הממשלה.

טלב אלסאנע: כל הקבלנים מכל הסוגים, לא רק שיפוצים.

טלב אלסאנע: המדיניות היא שמה שמתרחש עם הקבלנים בתחום השיפוצים מתרחש גם עם הקבלנים בשאר התחומים, כי זה אותו רשם קבלנים והמדיניות הזאת חלה לגבי כולם.

- משה  מטלון: אתה שואל לגבי הדרישות.

טלב אלסאנע: יש בעיה שיטתית עם רשם הקבלנים בכל התחומים.

אופיר אקוניס: אגב, ביקשנו ברבע לאחת עשרה, לקיים ישיבה אחרת לחלוטין בנושא: רביזיה ביבוא שאישרנו פה לפני יומיים.

אופיר אקוניס: אם הרביזיה תימשך אני אשמח.

אופיר אקוניס: אם לא, אנחנו נעשה את זה כפי שקבענו.

ערן סיב: תודה על הישיבה.

ערן סיב: אני מודה שכל עוונותיי שאני פעלתי בשבע השנים האחרונות היה שהקמתי את התאחדות קבלני השיפוצים, כי לפני זה לא הכרתי כאלה תופעות במדינת ישראל.

ערן סיב: כל הפעילות שלי נעשית בהתנדבות מלאה, מעולם לא הרווחתי שקל, הפוך, זה עלה לי מאות אלפי שקלים מהכיס, כי אני מאמין שענף השיפוצים צריך להיות ממוסד, אני מאמין שקבלן שיפוצים שנכנס למישהו בבית צריך לבוא עם תעודה, צריך לבוא עם הכשרה, ולא מי שקונה טנדר ושם עליו סולם יכול להגיד אני קבלן שיפוצים.

אופיר אקוניס: זה עדיין קורה.

אופיר אקוניס: זה מעניין וזה חשוב.

עמיר פרץ: אנחנו גם בעד אלה עם הטנדרים והסולם שיתפרנסו.

ערן סיב: אני בעד כולם.

עמיר פרץ: אתה יודע, לפעמים מישהו שמרגיש מענק יותר קטן, הוא מרגיש שהגדולים אוכלים אותו, אבל הוא מוכן לבלוע את הקטנים ממנו.

עמיר פרץ: - - - שמור על הסולם, שמור על כל הסולם.

אופיר אקוניס: להערתו של חבר הכנסת פרץ, הדבר עדיף שהדברים יהיו מוסדרים, החאפרים בכל תחום זה דבר שקיים כבר בתולדות העם היהודי, וגם בתולדות עמים אחרים כמובן הרבה זמן, אבל ככל שהדבר יותר מוסדר הצרכן מקבל - - -

עמיר פרץ: אם אדם יש לו סולם ויש לו מישהו שעובד איתו, המפתח הוא בדרך כלל הרישיון וההסמכה שיש לאדם.

עמיר פרץ: אם יש רופא בקליניקה קטנה עם סולם או בלי סולם, יש לו תעודת רופא, הוא בסדר.

עמיר פרץ: אם יש חשמלאי, יש לו תעודת חשמלאי והוא מוסמך לטפל בחשמל, יש לו טנדר או יש לו איזה מפעל גדול זה דבר אחר.

עמיר פרץ: המפתח בסוף הוא אותו רישיון הסמכה לדבר הספציפי, בין אם זה פסיכולוג, בין אם זה ניאורולוג, ובין אם זה חשמלאי או קבלן שיפוצים.

עמיר פרץ: תפקידנו להטיל משקלות על איזה חשמלאי שמתפרנס איכשהו.

עמיר פרץ: עכשיו להתחיל להגיד לו תעשה איזה מערכת - בוא נהיה זהירים כאן וכאן.

שלום בן משה: שמגדיר את רמתו המקצועית.

- משה  מטלון: מדברים רק על ההסמכה שלו כחשמלאי.

ערן סיב: זאת הנקודה.

אופיר אקוניס: הרי בסופו של דבר מדובר על ענף שיש לו היבטים בטיחותיים.

ערן סיב: בתחילת 2002, הגשנו עתירה לבית משפט עליון.

ערן סיב: בית משפט עליון החליט להכיר בענף השיפוצים בתור ענף נפרד, שלפני כן זה לא היה, הוא היה קשור עם בנייה, הוא הפריד אותו, הוא קבע סיווג 131 שזה ענף בפני עצמו – קבלני שיפוצים.

ערן סיב: מאז 2020 ההחלטה של ספטמבר 2004 של בית משפט עליון, נשיא בית המשפט העליון דאז, אהרון ברק, החליט שבספטמבר 2004 ייקבעו הכשרות לענף השיפוצים ותכנית לימודים - ספטמבר 2004.

ערן סיב: אכן היו כמה מבחנים לענף השיפוצים.

ערן סיב: אנחנו נתקלנו בביורוקרטיה מאוד חזקה שלא יכולנו עליה, מזה שהם ביקשו תעודת בגרות לכל קבלן שיפוצים שלא יכולנו לעמוד בזה.

ערן סיב: הם ביקשו אחר כך מבחן מיון במתמטיקה, בהבעה עברית - התמ"ת ורשם הקבלנים.

- משה  מטלון: גם אנגלית ראיתי.

ערן סיב: מבחן מיון במתמטיקה, ומבחן עיון באנגלית.

ערן סיב: לפני שאתה ניגש למבחן של התמ"ת, רשם הקבלנים, רצו מיון במתמטיקה והבעה עברית ואנגלית, כלומר, כל קבלן שיפוצים שלא יודע להתבטא טוב באנגלית, לא יכול להיות קבלן שיפוצים רשום ברשם הקבלנים.

ערן סיב: זה נגמר בזה שאחר כך בבחינות שהיו, נתנו לנו מלים בשפה עברית שאף אחד לא הבין, תקרה אקוסטית – קוראים לזה תקרת למלה, כל מיני דברים כדי להכשיל את קבלן השיפוצים.

ערן סיב: אנחנו הקמנו קול זעקה, אמרנו, אנחנו מאוד גאים באנשים שלנו, זה ערב רב של אנשים, מדובר על יותר מ-15 אלף אנשים.

שלום בן משה: אל תשתמש במלה "ערב רב" – זה שם לא טוב.

ערן סיב: תיקנתי, אני מתנצל.

ערן סיב: אנחנו המון אנשים במדינת ישראל.

ערן סיב: רוב האנשים שלנו, אנשים שעשו צבא, אנשים שמשלמים מסים, אנשים טובים, אנשים בעלי משפחות שרוצות להתפרנס.

ערן סיב: יש קומץ קטן של אנשים שמוציא את דיבתו של הענף רעה.

ערן סיב: באמת, אותם חאפרים שאנחנו מכנים בסלוגן בעברית, שאותם אנשים יכולים לקחת כסף מהציבור ולא לעשות עבודה.

ערן סיב: יכולים לעבוד במחירים לא הגיוניים בכלל, ואותם קומץ קטן של האנשים פוגעים בכל הענף הטוב הזה שאנחנו עובדים.

ערן סיב: החלטנו להילחם בתופעה, אמרנו אנחנו רוצים שכל קבלן שיפוצים יקבל הכשרה מינימלית, שיקבל תעודה ויעבוד תחת פיקוח, ובא לציון גואל - שכל הענף יהיה כמו בארצות הברית, אירופה, ענף ממוסד.

ערן סיב: התחלנו בפעילות שלנו.

אופיר אקוניס: מה קורה בארצות הברית, הוא ממוסד?

ערן סיב: ממוסד לחלוטין.

עמיר פרץ: כל קבלן שיפוצים שלא מצליח בארץ, נוסע לארצות הברית.

ערן סיב: כל קבלן חייב להיכנס הביתה עם תעודה.

ערן סיב: בשנת 2007 היו מבחנים, כ-87% מקבלני השיפוצים נכשלו במבחנים.

ערן סיב: 88% מקבלני השיפוצים נכשלו במבחנים, הקמנו קול זעקה, התמ"ת, ומשרד הבינוי והשיכון ורשם הקבלנים אמרו או.

ערן סיב: קיי.

ערן סיב: נבדוק את העניין, הקפיאו לנו את המבחנים למשך יותר משנה וחצי עד נובמבר - - -

אופיר אקוניס: מתי היה המבחן האחרון?

ערן סיב: באוגוסט 2008.

- משה  מטלון: עם כמה הודעה מראש?

ערן סיב: בנובמבר היה מבחן אחרון כי עתרנו לבג"צ, אבל היה מבחן אחרון בנובמבר.

ערן סיב: אבל לפני זה, שנה וחצי 2008 לא היו מבחנים, עתרנו לבג"צ כדי לחדש את המבחנים.

- משה  מטלון: באיזו התראה היו המבחנים?

ערן סיב: אפס התראה.

- משה  מטלון: מהיום למחר תבוא למבחן.

ערן סיב: נכון.

ערן סיב: שאלתי את רשם הקבלנים, למה אין מבחנים, הוא אמר לי התמ"ת חייב לנו כסף על ההכשרות, על המבחנים.

ערן סיב: אני אישית שאלתי את רשם הקבלנים למה אין מבחנים לאנשים שלנו, הם רוצים להירשם, הוא אומר התמ"ת חייב לנו איקס כסף, ברגע שההסדר הכספי יושג, יהיו מבחנים.

עמיר פרץ: למה, הקבלן לא משלם?

ערן סיב: משלם.

ערן סיב: אבל הוא טען שהתמ"ת חייב כסף למחלקת הבחינות - - -

רוני סיגל: אין העברה כזאת, אין בכלל.

אופיר אקוניס: היינו בישיבה דומה לפני שבוע, שאגב, לקחה בסוף שלוש שעות ולא שעה, בנושא המבחנים של משרד התיירות למורי דרך - שני הצדדים לומדים אחד מהשני, והשיח הזה הוא חשוב.

ערן סיב: במקביל, אני רוצה לסבר את אוזניכם עוד כמה דברים שהם אמרו, תנאי של 10 שנות לימוד שגם את זה לא הסכמנו לקבלן שיפוצים, כי האנשים שלנו - - -

אופיר אקוניס: עשר או שתים עשרה.

ערן סיב: ביקשו אפס - - - כל מיני דברים שאתה רואה שהם מנסים להכשיל את המהלך.

ערן סיב: יש לנו אנשים שהם קצינים בצבא עם תואר באוניברסיטה ולא גמרו עשר שנות לימוד, קורה, יש לנו כאלה דברים גם.

ערן סיב: אחרי ששנה וחצי לא היו מבחנים, עתרנו שוב לבג"צ, ואכן, בנובמבר האחרון התקיימו המבחנים, גם בהתראה של שבועיים, שבועיים וחצי, לא היה מספיק זמן לקבלני שיפוצים להתחיל ללמוד את החומר.

ערן סיב: שוב פעם, נתקלנו בשאלות שלא קשורות לענף השיפוצים, כמו שאלות על עגורנים באתר בנייה, מה זה עגורן, איך מרכיבים עגורן, ביסוס קרקע, שירותיים כימיים באתר בנייה, דברים שלא קשורים לקבלני שיפוצים.

ערן סיב: אנחנו ראינו את המגמה.

טלב אלסאנע: אין חומר הכנה, משהו?

ערן סיב: אין שום דבר.

ערן סיב: יש לך נושאים ושום דבר, אומרים לך תיבחן על עשרה נושאים.

ערן סיב: ביקשנו סילבוס, ביקשנו ספרי לימוד, ביקשנו על מה ללמוד, לא קיבלנו שום דבר.

עמיר פרץ: מה אתה כארגון עושה?

עמיר פרץ: מה קורה עם סדנת הכנה?

ערן סיב: בנובמבר האחרון היו מבחנים בירושלים גם, בחיפה, בתל אביב.

- משה  מטלון: אדוני, יש קורסים מוכרים לנושא הזה?

ערן סיב: אני רוצה שתבינו - - - - - - בירושלים, קבלני שיפוצים ניגשו לשם אחרי ששבועיים לפני זה רק הודיעו להם שיש מבחן ושנה וחצי הם לא עשו שום דבר.

ערן סיב: התעודה הזאת היום מקנה לעובדים פלסטינים, עובדים זרים ומכרזים.

ערן סיב: כל עבודה מעל 35 אלף שקלים, אתה צריך את התעודה - זה החוק.

ערן סיב: אנשים רוצים להתפרנס ולעבוד, רוצים את התעודה הזו.

ערן סיב: במבחן האחרון בירושלים, השיפוצניקים באו כל כך חמים למבחן, שתי ניידות משטרה - - -

אופיר אקוניס: אדם שעושה עבודת שיפוץ בפחות מ-40 או 33?

ערן סיב: מעל 34/200.

ערן סיב: דרך אגב, יש לנו 300 קבלני שיפוצים מהמגזר.

ערן סיב: המבחן האחרון שנעשה בירושלים, השיפוצניקים באו כל כך פגועים, כל כך חמים שזה לא על דעתי, ובטח לא אתן ידי על דברים פליליים.

ערן סיב: שתי ניידות הוזמנו לשם, זרקו שם כיסאות על הבוחנים אני מבין, לא שהם אשמים חס וחלילה, זה מראה לכם את האמוציות ואת הרגשות של קבלני השיפוצים במדינה, ששנה וחצי אין מבחנים.

ערן סיב: שלא נותנים להם תשובות גם למה הפסיקו את המבחנים.

- משה  מטלון: יש קורסים או אין קורסים?

ערן סיב: אין מבחנים, איך יהיו קורסים?

ערן סיב: קורס של התמ"ת שהוא הוציא ב-350 שעות, הם הורידו את זה – אפס ניגשים לקורס של התמ"ת.

ערן סיב: למה?

ערן סיב: כי יש מבחן עיון במתמטיקה, היה מבחן עיון בהבעה עברית, עשר שנות לימוד, איך אתה רוצה שאנשים ייגשו לזה?

עמיר פרץ: סלח לי שאני פונה אליך, גם לך יש אחריות.

ערן סיב: אחריות גדולה עליי.

עמיר פרץ: לפני שנה וחצי כשהיו המבחנים באופן סביר, מה אתם כארגון מעמידים לרשות אותם הקבלנים?

עמיר פרץ: הרי מה הבעיה?

עמיר פרץ: אם אני הייתי ראש ארגון במקומך, גם הייתי עושה מזה כסף לארגון, גם הקבלנים היו שמחים.

עמיר פרץ: אתה לוקח להם כמה מורים – עגורנים, לא יודע, לפי מה שאתה יודע.

אופיר אקוניס: למה הוא צריך להיבחן על עגורן?

ערן סיב: אבל איך נלמד אותם אם אין מבחנים?

עמיר פרץ: אתה בסדר, אתה יכול להתחמק.

עמיר פרץ: אבל אני אומר לך, כשהיו מבחנים, למה אתה לא מקים מחלקת הדרכה?

ערן סיב: יש לנו.

אופיר אקוניס: הבנו שני דברים – המבחן האחרון היה ב-2008 ללא התראה.

אופיר אקוניס: המבחנים - חומר לימוד שלא קשור לעבודה ב-2009.

ערן סיב: אחרי המבחן האחרון היתה לי פגישה עם שלום בן משה.

ערן סיב: אמרתי להם, יש לנו למעלה מ-750 קבלני שיפוצים שעומדים על הקנה ורוצים את המבחנים - - -

אופיר אקוניס: מבחינת

אופיר אקוניס: כם, אתם צריכים כמה זמן התראה למבחן הבא?

ערן סיב: אנחנו צריכים חודש וחצי התראה כדי ללמד את קבלני השיפוצים.

אופיר אקוניס: בוא נהיה יותר מעשיים.

אופיר אקוניס: האם אפשר עד פסח לקבל מבחן חדש?

אריה ביבי: יש פה עוד הצעה, להעלות את המכסה מ-40 ל-100.

ערן סיב: זה אתה אמרת, אני לא רוצה שכל הענף יישאר חאפרים.

ערן סיב: אני רוצה להוריד לאפס.

אופיר אקוניס: כלומר, חודש וחצי יספיקו לכם, כלומר עד פסח בתיאורתית.

אופיר אקוניס: מתי הייתם רוצים לראות את המבחן הבא?

ערן סיב: היינו רוצים לראות כמה שיותר מהר, בהתראה של חודש וחצי כדי שנוכל להתכונן, זה דבר אלמנטרי.

אופיר אקוניס: מנהל אגף ההכשרה המקצועית משרד התמ"ת שלום בן משה ביקש לדבר.

שלום בן משה: אדוני היושב ראש, חברי הכנסת, אני רוצה להתחבר לסייפא של הדברים שלך שהעניין הזה של קבלני השיפוצים, מכיוון שהוא עוסק בנושאי בטיחות, הוא עומד לנגד עינינו, וההסדרה שלו היא חיונית וחשובה מאוד.

- משה  מטלון: על זה אין חולק.

שלום בן משה: כל הרעיון להסדיר את זה ברמות השונות, נכון.

שלום בן משה: אנחנו מקיימים קורסים למאות קורסים במדינת ישראל.

שלום בן משה: כל שנה עושים כמאה אלף מבחנים במאות קורסים.

שלום בן משה: חשמל למשל, יש לנו 11 רמות כדי לאפשר לאחד שהוא ברמה מסויימת לעסוק בזה, והשני ברמה הגבוהה ביותר, מהסיבה שאתה אמרת.

שלום בן משה: הרעיון הזה שהיה לפני מספר שנים להסדיר את הענף הוא חיוני וטוב מאוד.

צבי שרף: פסיקת בג"צ זה לא רעיון טוב.

עמיר פרץ: תאמין לי, זה שתיחקרנו אותך זה עוד לא אומר שאנחנו לא בעדך.

עמיר פרץ: אנחנו מתחקרים גם אותם, אבל אנחנו צריכים להיות אובייקטיביים.

שלום בן משה: מכיוון שעירן סיב בדם ליבו, בדרמטיות ועורר פה אהדה כללית, אני רוצה שחברי הכנסת ישמעו גם את הדברים, דבר ברור על אופניו.

אופיר אקוניס: סוד קטן.

אופיר אקוניס: הוועדה הזאת מקיימת ישיבות כל כך יסודיות, שכולם אומרים פה את עמדתם עד הסוף, עד שאני לא ממצה דיון אני לא מסיים אותו.

אופיר אקוניס: אז אנחנו נמצה אותו ונשמע ודאי את עמדת המדינה שאתה מייצג אותה כרגע.

שלום בן משה: המדינה אומרת כך, אמרה להם אז בזמנו, רבותיי, אתם רוצים שקבלני השיפוצים יקבלו רשיון?

שלום בן משה: בואו תעשו קורס.

שלום בן משה: היה ויכוח אם הקורס יהיה 800 שעות או 600 שעות.

שלום בן משה: באו קבלני שיפוצים ואמרו, רבותיי, יש לנו קבלני שיפוצים שעובדים כבר עשרים שנה, חמש עשרה שנה, מה אתם - - - אמרנו, בוא נעשה הבחנה בין קבלן שכבר עשרים שנה, לבין עשר שנים, לבין זה שהתחיל עכשיו.

שלום בן משה: הרי חייל שמשתחרר, או אחר שרוצה להתחיל, לא יודע כלום הוא צריך ללמוד.

שלום בן משה: בסופו של דבר, בפשרה הזאת של אלה שהם ותיקים וכדומה, הכנו תכנית של 330 שעות, אמרנו רבותיי תקשיבו, המסלול הנכון הוא שיביאו ללמוד בבית ספר מוכר עם תכנית מוכרת, עם ספרי לימוד מוכרים, עם פיקוח.

שלום בן משה: בסוף הלימודים האלה תהיינה בחינות ויקבלו תעודה.

שלום בן משה: יילכו לרשם אחר כך, והרשם על פי המבחנים שלו ייעשה את המתחייב, מבחינתו הוא ייתן להם את הרשיון, או לא יתן את הרשיון לפי הכללים שלו.

שלום בן משה: היה לחץ גדול מאוד לאפשר להם מסלול עוקף לימודים, שאומר, קבלן יכול להיבחן בלי ללמוד.

שלום בן משה: אז הכינו תכניות, מבחנים, וניגשו למבחנים עד שהיה משבר שהוא דיבר עליו.

אופיר אקוניס: המבחנים האלה על ידי המשרד עצמו, לא הוצאתם החוצה?

אופיר אקוניס: בעצם הפריטו את זה.

שלום בן משה: לא, מכיוון שמדובר בעניין בטיחותי, תעודה של רשיון אי אפשר להפריט את זה למערכת האזרחית.

שלום בן משה: זה אך טבעי, שיכולים להיות ויכוחים על שאלה כזו או אחרת.

שלום בן משה: אני אומר שבנוהל שלנו גם היום וגם מחר וגם לפני שנה, אם נבחן בא להיבחן ונכשל בשאלה מסויימת או לא הבין שאלה מסויימת, יש מסלול של ערעור, הוא יכול לערער ולהגיד, נבחנתי ביום זה וזה, השאלה הזאת לא היתה מובנה, השאלה הזאת לא היתה ברורה, ואז בודקים ספציפית לתלמיד הזה ועונים לו בהתאם.

שלום בן משה: עושים את זה בכל הקורסים כל הזמן, זה קיים גם היום.

שלום בן משה: נכון משפטית מה שאמרת, אבל מבקש בשביל הפרוטוקול לומר, מכיוון שעומד בג"צ שהם הגישו נגד המדינה שאמור להתברר רק ביולי, למעשה יכולנו להמתין עד החלטת בג"צ - - -

- משה  מטלון: - - -

שלום בן משה: לא לדיון העובדה שאנחנו נמצאים פה.

שלום בן משה: אני אומר, הם הרי העירו הערות שבג"צ צריך להחליט עליהם.

שלום בן משה: יכלו להגיד, רבותיי, שבג"צ יחליט שאלה כזאת שאלה אחרת.

שלום בן משה: אף על פי כן, קבענו בלי קביעה של בג"צ בחינות בנובמבר האחרון שהתחילו בנובמבר בדצמבר ובחנו אותם.

שלום בן משה: מר סיב היה במשרד, בישרתי לו על המועד של הבחינה.

שלום בן משה: אמר לי, אני מבקש לדחות את הבחינות, אנחנו נצליח וכדומה, ובאותו יום הגיש עתירה, לעצור את הבחינות והיא נדחתה.

שלום בן משה: המבחנים התקיימו בנובמבר במועדם.

רינת כהן: הם ידעו על זה מאוגוסט.

אופיר אקוניס: שאלתי כמה זמן היתה התראה מראש לפני המבחן.

שלום בן משה: בעתירה מראש כבר ידעו את תשובתנו שאנחנו מתכוונים לעשות בחינה בנובמבר.

- משה  מטלון: שלום, למה שנה וחצי לא היו בחינות, אם תוכל להסביר לנו.

- משה  מטלון: זה חשוב להבנת העניין.

אופיר אקוניס: בין אוגוסט 2008 לנובמבר 2009.

שלום בן משה: אז קבענו את הבחינות האלה, ואיפשרנו לתלמידים, גם היום, תלמיד שרוצה לערער, גם אם הוא נכשל, הוא יכול להגיש בקשה לערער ולהיבחן פעם נוספת אם יהיה צורך.

שלום בן משה: המצב הזה קיים גם היום, אנחנו נערכים לקיים בחינה נוספת - - -

אופיר אקוניס: מתי?

שלום בן משה: במשך כל השנים היו 3 מועדים כל שנה למבחנים.

שלום בן משה: המועדים האלה קיימים גם עכשיו, היה בנובמבר דצמבר, המועד הבא התקיים באפריל, אנחנו נעביר להם את ההודעה במועד מספיק כדי שיוכלו להתכונן.

שלום בן משה: הוא אמר שהוא רוצה חודש וחצי.

עמיר פרץ: כמה נבחנים בכל מועד?

רינת כהן: במועד האחרון היו 1,005 מבחנים, כל נבחן נדרש לעשות 9 מבחנים, בערך אני מעריכה 100 ומשהו.

עמיר פרץ: כמה ממתינים למבחן?

רינת כהן: כרגע זה נמצא אצל רשם הקבלנים, אז הוא לא יענה לך, אם יש להם מועמדים חדשים, אני לא יודעת על זה.

רינת כהן: המועמדים שאנחנו מקבלים, הם בהפנייה ממשרד השיכון.

עמיר פרץ: בנובמבר קיבלת כל מי שעמדו בתור לבחינה, כלומר אין ממתינים נוספים?

רינת כהן: כל מי שהופנה על ידי הרשם, נבחן קיבל זימונים לבחינה.

רינת כהן: חשוב לי להדגיש, בתגובה לעתירה שהוגשה ב-5 באוגוסט 2009, המדינה הודיעה בתגובה, אני מזכירה סעיף 5.6 כי כבר בנובמבר 2009 יחודשו הבחינות.

יהודה כהן: תגידי את האמת.

ערן סיב: במתכונת זמנית.

ערן סיב: גם לבג"צ הם כתבו מתכונת זמנית.

שלום בן משה: היא מנהלת מחלקת הבחינות אצלי.

שלום בן משה: כלומר, הם ידעו - - -

עמיר פרץ: הודעת באוגוסט, זה יפה מאוד.

רינת כהן: החל מאוגוסט הם ידעו שהמבחנים מתקיימים.

עמיר פרץ: עם כל הכבוד להודעה שלך בבג"צ, הקבלן בירוחם או בדימונה, הוא לא קורא את ההודעות שלך.

עמיר פרץ: אני התייחסתי - - - השאלה היא כמו שטענו קודם, כמה זמן לפני הבחינה הדם כפרט מקבל את ההודעה?

עמיר פרץ: היא הנותנת, כל השאר, אני בבוקר קם לשים איזה קיר גבס, ואני בודק האם הודעתם משהו לבג"צ, ממש לא לעניין.

אריה ביבי: האם הודיעו לו באינטרנט....

עמיר פרץ: אתה מוכן לתת לי תשובה אבל ברורה.

עמיר פרץ: כמה זמן לפני הבחינה מקבל האדם הודעה הביתה שאומרים לו, אדוני היקר, ב-19 לנובמבר - - -

- משה  מטלון: גם איך מפרסמים, אותה שאלה - זה חשוב.

אופיר אקוניס: חבר הכנסת ביבי, העיר הערה נבונה, הוא אומר לכל דבר יש עכשיו תשובות, יש תשובה חדשה – "פרסמנו באינטרנט".

אריה ביבי: כך עושים בביטוח הלאומי ואף אחד לא יודע לקרוא.

אופיר אקוניס: לא רק שם, דרך אגב.

אופיר אקוניס: האינטרנט הוא כלי חשוב, אבל לא - - -

שלום בן משה: ראשית, מכיוון שיש לנו שיח וסיג - - -

עמיר פרץ: אדוני, תענה לי לעניין, לא מעניין אותי השיח והסיג שלך איתו, אותי מעניין האדם כפרט.

שלום בן משה: אני אתן לך תשובה.

שלום בן משה: האדם כפרט מקבל מאיתנו מכתב אישי בדואר, שלושה שבועות עד חודש ימים על מועד הבחינה שלו.

שלום בן משה: מעבר לזה, בהתייחסות לעניין הזה - - -

עמיר פרץ: נכון, לא נכון, נבדוק אחר כך.

עמיר פרץ: לא, אי אפשר בוועדה לשקר.

עמיר פרץ: אם הוא אמר, הוא אחראי לדבריו.

שלום בן משה: אנחנו מקבלים את השמות מהרשם, אנחנו מעבירים לאנשים את השמות - - - מעבר לזה, מכיוון שאדון סיב אומר שהוא מייצג את כל - - -

עמיר פרץ: זה לא מעניין.

- משה  מטלון: למה זה חשוב?

שלום בן משה: אני אסביר למה זה חשוב.

אופיר אקוניס: חבר הכנסת פרץ, לא הכרזנו על הישיבה כוועדת חקירה, תן לו לסיים.

שלום בן משה: אתה שאלת אותו האם יש לך מחלקת הדרכה כזו או אחרת?

עמיר פרץ: שלום, אתה צודק בכל, אני מצפה שהתאחדות הקבלנים היא תסייע לאותו אדם.

עמיר פרץ: יחד עם זאת, אני לא אתן לך להפוך את הציפייה שלי ממנו לעילה להשתחרר מהאחריות שלך כלפי הפרט, אתה מחוייב לאזרח כפרט, אם הוא נותן לה סייעתא דשמיא, זה בסדר.

עמיר פרץ: אתה אישית מחוייב שאני כפרט אדע על זה, אולי אני רבתי איתו, אולי אני לא סובל אותי, אולי הצבעתי נגדו.

עמיר פרץ: אז מה, בגלל זה הוא לא יודיע לי.

עמיר פרץ: לכן תפריד, אתה אומר אני מצפה גם מכם.

עמיר פרץ: אבל אתה המשרד – מחוייב.

שלום בן משה: אני מסכים איתך.

שלום בן משה: ברגע ששלחנו למישהו מכתב והוא כתב לנו, רבותיי, המועד הזה לא מתאים לנו, אנחנו נענים לבקשתו, ואנחנו קובעים מועד אחר.

שלום בן משה: אני חוזר לעניין, אנחנו תכננו ומתכננים שהמועד הבא שלנו יהיה באפריל הקרוב.

שלום בן משה: כל אנשים שיפנו לרשם ושכבר פנו לרשם, נקבל את הרשימה מהם, ונודיע להם באופן אישי במכתב על מועד מבחן הבא, אנחנו נערכים לזה וזה יהיה.

שלום בן משה: אני רוצה לסיים ולומר משהו חשוב, אני לא מאמין בשיטה הזאת שבו אנשים באים ועושים איזושהי השתלמות כזאת אצל מחלקת ערן סיב, עם כל ההערכה שלי של ההכנה לבחינה, כי היא מוגדרת כהכנה לבחינה.

שלום בן משה: אני מאמין בזה שבן אדם צריך לעבור קורס מסודר, לפי הרמות השונות של היכולות שלו בסיליבוס מסודר, בתכנית לימודים, בבית ספר מפוקח.

עמיר פרץ: עם כל הכבוד, קבלן שיפוצים, אנשים שחיים מהיד לפה, קח אותם חודשיים להשתלמות אתה מכניס אותם לסיחרור.

אריה ביבי: שלום, אתם נותנים להם מראש איזה קורסים יהיו?

שלום בן משה: ודאי.

טלב אלסאנע: לגבי הבחינות מי מנסח את השאלות האלה?

טלב אלסאנע: האם הם שותפים בוועדה שקובעת את הבחינות, את השאלות, מי הרכב הוועדה?

טלב אלסאנע: האם יש להם נציגים?

ערן סיב: דרשנו בבג"צ גם בחינות בערבית, אין בחינות בערבית, אפס בחינות בערבית.

אופיר אקוניס: אנחנו גילינו שביקשו ידע באנגלית, אני חושב שרוב החברים שהם משתתפים בענף הזה, דווקא חלקם יותר דוברי ערבית מאשר דוברי אנגלית.

אופיר אקוניס: נטפל גם בדרישתו של חבר הכנסת אלסאנע, גם רוסית.

טלב אלסאנע: הכל מתוך התחשבות.

אופיר אקוניס: אני מודה לך מאוד.

ערן סיב: 90% מקבלני השיפוצים, אם לא 100% מקבלני השיפוצים זה דור המדבר, זה אנשים שעובדים 20, 30, 40 שנה, עובדים בידיים.

אופיר אקוניס: לא רואים הודעות באינטרנט.

- משה  מטלון: שלום, אני פונה אליכם.

- משה  מטלון: אתם כארגון יציג לצורך העניין, ואתם כגוף ממשלתי, מסוגלים להגיע להבנות?

- משה  מטלון: להגיד, אנחנו רוצים לקחת שבועיים שלושה, להידיין ולהגיע להבנות על אופי הבחינות, על אופי הלימודים, על הדרך להודיע.

- משה  מטלון: אתם מסוגלים להגיע לאיזושהי הידברות?

טלב אלסאנע: יהיו בחינות בערבית או לא יהיו?

אופיר אקוניס: נטפל בזה וגם תהיה הודעת סיכום.

ערן סיב: הצעתי להם למשוך את העתירה אמרתי בואו נשב נגיע לעמק השווה.

צבי שרף: אני היחיד יודע בדיוק מה קורה בשטח.

צבי שרף: כל הפאנל שיושב פה לא דובר אמת.

אופיר אקוניס: תוכל לומר לא מדייק.

צבי שרף: סליחה, לא מדייקת.

צבי שרף: הגברת רינת שכחה להמשיך את המשפט שהקריאה "במתכונת זמנית".

צבי שרף: למה מ-2004 במתכונת זמנית לא היה זמן למחלקת התמ"ת ולרשם הקבלנים משנת 2004 להוציא בחינות לקבלני שיפוצים.

רינת כהן: מה הקשר למתכונת זמנית?

צבי שרף: לפני ארבע שנים, לפני מועד בואו של מר משה המכובד לתמ"ת, יש אחראי על הבחינות בתמ"ת ששמו מר מלול.

צבי שרף: מר מלול יחד איתי ישב בארבע ישיבות, שיכנענו אותו לבוא ולראות מי זה החתך האנושי של קבלנים, למי אתם מכינים בחינות, זה מקצוע שאתה לא מכיר הרי, אתה לא עוסק בו.

צבי שרף: חשב, וחשב, סיכם איתי דברים, סיכמנו 160 שעות בחינה, יש את זה מתועד במכתבים.

צבי שרף: בסופו של דבר הוציא מר מלול על דעת עצמו ללא התייעצות איתנו קורס של 350 שעות שעד היום יש עליו אפס נרשמים.

צבי שרף: התלוננו דאז, הכל מתועד במכתבים בפני השרה דאז, הגברת ציפי לבני.

צבי שרף: אמרה ציפי לבני, אני את הסכסוך שלכם לא מבינה.

צבי שרף: אני אקרא מישהו שהוא תחום עליון בעניין הזה, אוטוריטה, והלכה למכון לחקר הבנייה בטכניון.

צבי שרף: ישנם שם שני פרופסורים מכובדים במכון, הלכו ובדקו את קבלני השיפוצים, ואמרו, רבותיי, האנשים האלה זה דור המדבר.

צבי שרף: האנשים האלה הלכו לעסוק במלאכת כפיים, לא יבחנו אותם כדיסלקטים, לא יבחנו אותם כבעייתיים, הם לא רצו לגנוב, עבדו ולא למדו.

צבי שרף: האנשים האלה אחרי 20 שנה, הם צריכים קורס ממוצע של 120 קבע המכון לחקר הבנייה בטכניון.

צבי שרף: התמ"ת מחמת כבודם האבוד, על הקורס של 350 שעות שאף אחד לא נרשם אליו עד היום, נשארו תקועים עם 350 שעות, ולא מוכנים לקבל שום דבר אחר.

צבי שרף: מעולם לא דיברו איתנו מעבר לזה מה הצרכים שלנו, מה אנחנו צריכים, מי האנשים שלנו.

צבי שרף: מעבר לכך, יש תלונות לאפלייה בנושא שרוב העוסקים בענף הם ערבים ישראלים.

צבי שרף: רשם הקבלנים במחלקת התמ"ת לא מועילים בטובם בחינה בערבית, אנשים לא יכולים להיבחן, זו בושה.

אופיר אקוניס: הערה חשובה, נטפל בזה.

- משה  מטלון: שלום, לא קיבלנו תשובה על שנה וחצי שלא היה שום דבר, מה קרה?

רוני סיגל: כמה הערות לגבי העובדות שנשמעו.

רוני סיגל: לגבי אי רישום של קבלנים במשך השנתיים האחרונות.

רוני סיגל: שמעתי שנזרקה פה הערה עובדתית.

רוני סיגל: זה לא נכון, ברמה עובדתית נרשמו קבלנים עשרות או מאות, אבל נרשמו.

- משה  מטלון: מי יודע אם לא הרשם?

רוני סיגל: הנושא של ההכשרה, כשמדברים על הרישום ברשם הקבלנים, תפקידו של רשם הקבלנים, במסגרת החוקית שאני פועל בה, היא על פי חוק רישום קבלנים והתקנות.

רוני סיגל: זה חוק שנקבע בשנת 1969, נושא שענף השיפוצים משנת 1984.

רוני סיגל: אמנם זה היה שיפוצים והרחבת מבנים, אבל הנושא של המיסוד, אני רוצה שתבינו שיש היום הכשרות, זה אומר מהנדסים, הנדסאים, מנהלי עבודה.

רוני סיגל: ואם יש היום קורסים מאושרים, זו דרך המלך.

רוני סיגל: זה אומר, שמי שיש לו הכשרה ונסיון הוא זה שצריך להירשם, זה התפקיד שלי וזו החובה שלי, וכך אני רואה את הנושא הזה.

רוני סיגל: אני רוצה שתבינו שרשיון שיוצא שכל הזמן זה חוזר על עצמו, ונראה שזה גם איזשהו מצב שעלול להטעות.

רוני סיגל: קבלן שיפוצים הוא קבלן שמותר, נושא התעודה מותר לו לבצע עבודות עד מליון 300 אלף שקלים.

רוני סיגל: כשאנחנו מדברים על קבלן שיפוצים, אנחנו לא מדברים – כשאני רואה את הכתבות בעיתונים, ואני רואה את התמונה של אותו קבלן, אותו פועל שיפוץ שמחזיק מברשת מטפטפת בצבע, וכתוב למעלה, האם נדרוש ממנו עשר שנות לימוד – דרך אגב, הנושא של האנגלית, זה חדש לכולנו.

אופיר אקוניס: זו היתה דרישת סף.

צבי שרף: לא בנייה.

ערן סיב: נשלח להם את התיעוד, אין בעיה.

רוני סיגל: אני לא מכיר.

אופיר אקוניס: תודיע עכשיו שאתה - - -

רוני סיגל: אין דרישה כזאת.

ערן סיב: מבחן בגרות?

שלום בן משה: לא היה, למה אתה מספר סיפורים.

ערן סיב: תשאל את רוני.

צבי שרף: השר ביטל.

ערן סיב: אם לא היה לחץ ציבורי לא היה מתבטל.

רוני סיגל: ההבחנה הזאת היא הבחנה חשובה, מאחר ולי כרגולטור ולמדינה בוודאי אין שום עניין בקבלנים, וכמו שאמר חבר הכנסת ביבי, יש פטור עד 35 אלף שקלים, יכול להיות שההערה שלו היא הנכונה, שצריך אולי לפטור או להעלות את רמת הפטור לרמה שאני קראתי לאחרונה שהתאחדות הקבלנים עשתה סקר, והיא מזהה ש-90% מהעבודות בענף הן סובבות סביב ה-100 אלף שקלים.

שלום בן משה: 100-150 אלף שקלים.

רוני סיגל: אם נעלה את רמת הפטור כמו שמציע ח"כ ביבי שזו הצעה - - -

אריה ביבי: עד 100 אלף זה הגיוני.

רוני סיגל: כשאנחנו מתבוננים על אותו רשיון, אנחנו לא מתבוננים על אותו פועל.

רוני סיגל: אנחנו מתבוננים על קבלן השיפוצים שמותר לו לבצע עבודות בהיקפים נרחבים.

רוני סיגל: זה אומר, הוא מנהל פרוייקט, ורק לסבר את האוזן, כשאנחנו מדברים על מליון 300 אלף שקלים, על מליון 200 אלף שקלים, אנחנו מדברים על היקף של שיפוץ של בניין של 5 קומות, אלה ההיקפים.

רוני סיגל: אז להתלונן או להגיד שהחשיבה של הגורמים המקצועיים בשני המשרדים שהחליטו להעלות את רמת 55 או ציון עובר לקריאת תכניות ל-65, החשיבה נובעת משמירה על שלום הציבור וביטחונו.

צבי שרף: זה מליון שקל היום, הוא מספר סיפורים.

- משה  מטלון: אתה גורם נזק לחברים שלך, תכבד גם את הצד השני, גם אם אתה לא מסכים איתו.

רוני סיגל: החלופה שציין מר שלום בן משה שמתייחסת למבחנים, היא למעשה לאותם אנשים, לאותם מועמדים שטוענים, זאת הטענה והבקשה, אנחנו מסוגלים לעבור את אותם מבחנים ללא אותה הכשרה הנדסית, אין לנו שום הכשרה הנדסית.

רוני סיגל: מפאת הנסיון כזה או אחר, הבקשות האלה נבחנות באופן ספציפי על ידי גורמים מקצועיים, אם הם נשלחים למבחנים, המבחנים האלה הם מבחנים שאמורים לשמור על אותה רמה, או לפחות להבטיח שיש בידי אותו טוען לרשיון הזה של עד מליון 300, יש לו את אותם ידיעות, ויש לו את אותה אפשרות או אותו נסיון לבצע את העבודות בהיקפים הנרחבים הללו - כך זו ברמה העובדתית.

רוני סיגל: הדבר הנוסף לגבי הטענות הרבות שעולות לגבי הנוסח של המבחנים.

רוני סיגל: יש בג"צ שתלוי ועומד היום, המדינה, גם משרד התמ"ת, גם משרד הבינוי והשיכון, העבירו תגובות מפורטות לכל הטענות האלה, ולהשליך טענות ככה בחלל, הבחינות לא טובות.

רוני סיגל: אנחנו יושבים עם גורמים מקצועיים, לא קם בבוקר רשם הקבלנים ומחליט שאנגלית תהיה, כמו שמציג פה את התמונה ערן סיב, זה לא עובד כך.

רוני סיגל: על רשם הקבלנים, יש לצידו של רשם הקבלנים את שלום בן משה עם נסיון רב של אגף שלם.

רוני סיגל: לצידי במשרד השיכון יש ועדה מייעצת, היא מורכבת ממומחים, ממוסדות, הגורמים המוסמכים זה טכניון, יושבים נציגים מהמוסדות המדעיים שיש להם נגיעה לענפים האלה.

טלב אלסאנע: מה ההרכב?

שלום בן משה: אנשי מקצוע.

רוני סיגל: אחרי שקיבלנו החלטה, יש ועדת ערר.

רוני סיגל: יושב בבית משפט מחוזי הרכב שמקבל את העתירות ודן בהם עתירה עתירה.

רוני סיגל: אני משוכנע גם שהטענות האלה שעלו בבג"צ ואנחנו טענו באופן מפורט והגשנו תצהירים, אני משוכנע שבג"צ שיבח אותם לעומק, יחליט שההתנהלות הן של התמ"ת והן של רשם הקבלנים, התנהלות סבירה.

- משה  מטלון: יושב פה שר ביטחון לשעבר, ויושב פה יושב ארגון נכי צה"ל לשעבר, היו הרבה חילוקי דעות, אבל ישבנו.

- משה  מטלון: השר המכובד הזה, קיבל את האיש שמדבר איתך עכשיו חדשות לבקרים ופתרנו חילוקי דעות.

- משה  מטלון: אני לא מבין, יש פה ארגון יציג, יש פה גורם, יש פה פער שאפשר לפתור אותו בשלוש פגישות אפשר להגיע להבנות, אני פשוט לא מבין את ההתנהלות הזאת.

- משה  מטלון: הרי בסופו של דבר מדובר בבני אדם שמבקשים על לחמם, על פרנסתם, תגיעו להידברות.

אורי מקלב: הפגישה הראשונה יהיה אצל משה מוץ.

ערן סיב: זה לא הוגן מה שנאמר מסיבה פשוטה.

ערן סיב: בשיחת טלפון שלי עם שלום בן משה, אמרתי, אני מוכן למשוך את העתירה, אנחנו לא באים לבית משפט, לא רוצים להתגונן, אנחנו רק רוצים לייצג את האנשים שלנו שיוכלו להתפרנס ולעבוד בכבוד.

ערן סיב: תעודת קבלן רשום היום זה פרנסה, לאנשים זה אוכל, הם לא מבינים את זה.

ערן סיב: הם אומרים נעלה את הרף, את התעודה הזאת אי אפשר פועלים זרים, אי אפשר מכרזים, אי אפשר שום דבר במדינה היום.

ערן סיב: אי אפשר כלום.

ערן סיב: צריך להוריד את הרף, למסד את הענף, אומרים, לא נשאיר את כולם, היום חאפרים בלי תעודות בלי הכשרות, זה לא הרגולטור, זה לא המנגנון.

ערן סיב: אנחנו רוצים שהכל יהיה מסודר, הכל יהיה כדת וכדין, אבל שיילכו לקראת האנשים שלנו.

ערן סיב: האנשים שלנו לא פרופסורים, לא רופאים ולא עורכי דין.

ערן סיב: זה אנשים שעובדים עם הידיים על לחמם.

ערן סיב: אנחנו רוצים שהתחשבו בזה, לא ביקשנו הרבה.

- משה  מטלון: עדיין הם בונים ויש להם אחריות.

ערן סיב: לא, אסור לנו לבנות.

ערן סיב: מותר לנו לעשות ריצוף, אסור על פי חוק.

ערן סיב: הם מציגים את זה שהבניינים האלה מחר בבוקר התמוטטו.

ערן סיב: זה הבעיה.

ערן סיב: אנשים יושבים ולומדים, יודעים מה מותר ומה אסור.

ערן סיב: תושיב אותם שילמדו, שיקבלו הכשרה.

ערן סיב: ב-1969, כאשר יצא חוק רישום קבלנים, לקחו את כל הקבלנים שעבדו עד אז, נתנו להם תעודה בלי מבחן.

ערן סיב: אצלנו, דור המדבר, תראה מה עושים להם.

נתן לרר: שלום לכולם, אתם חייבים לדעת שקודם כל קבלני השיפוצים הגיעו הנה "בונה-פידה", וקבלני השיפוצים מוכיחים יום יום על האופן שהם מסדירים את עצמם על מנת שהם ראויים גם להתייחסות הראוייה כאן וגם להתייחסות משרד השיכון רשם הקבלנים.

נתן לרר: לידיעתכם, בחודש ינואר, הם חתמו הסכם קיבוצי בענף הבנייה.

נתן לרר: ערן סיב חתום לצד עופר עייני, לצד יצחק מויאל יושב ראש התאחדות עובדי הבניין ועץ, לצד נסים בובלין נשיא התאחדות הקבלנים, על ההסכם הקיבוצי החדש - הם התחייבו לזכויות של עובדים.

נתן לרר: בתוך העובדים האלה בקירבם מצויים פלסטינים, מצויים עובדים זרים, ברור שהעובדים הישראלים, יהודים ערבים, כולם באופן שווה, לקחו על עצמם את המשימות האלה באופן מוסדר.

נתן לרר: מגיע להם להסדיר גם את ההתמקצעות שלהם באופן שמתאים.

נתן לרר: הרי אומרים אצלנו בשפה המשפטית שמי שמתייחס באופן שווה לשונים גורם לעתים לאי שיוויון.

נתן לרר: כאשר אתה בא לקבלן שיפוצים ולדעתי גם לקבלן אחר וולא מתמקד במקצועיות שלו, אלא מתמקד בדברים אחרים, למשל, בהנהלת חשבונות שלו, בכל מיני דברים שלא קשורים למקצועיות, על כך צריכים לתת את הדעת.

נתן לרר: אני רוצה לתבוע את עלבונם של הגוף המקצועי שמעביר את הקורסים.

נתן לרר: אני רוצה לספר לכם שבהתאחדות הקבלנים שמצויים אצלם גם היום קבלני השיפוצים, יש את הקרן לעידוד פיתוח ענף הבנייה, חבר הכנסת עמיר פרץ מכיר את הדברים האלו לפני ולפנים יותר מכולם.

נתן לרר: אותו גוף מקצועי שהוא נבחר בבחירה רצינית על מנת לטפל במגוון רחב מאוד של קורסים, לרבות הכשרה לגבוה על פי החוק וקורסים מקצועיים, אי אפשר לבטל בלי לבחון אותו לבטל את המכשיר הזה להכשרת עובדים, ולקבל את ההמלצה הפדגוגית שלו כמה צריך להכשיר אותם ומה להכשיר אותם, ויחד איתו לקבוע מפרט שאלות שיהיו אלף שאלות מוסכמות, מתוכם יהיו בחינות שיבחרו מאה שאלות פה מאה שאלות שם, כמו שעושים במקומות אחרים - לא לומר לקבלן שיפוצים, תראה לי איך מרכיבים מנוף, כי הוא לא מרכיב מנוף.

נתן לרר: קבלן שיפוצים שמשפץ חמש קומות, הוא עושה את הטיח בחמש קומות, והוא מתקן את הסדקים בחמש קומות, לא מטפלים בנושא השלד, צריכים להבין זאת.

נתן לרר: מכיוון שרשם קבלנים הזכיר את המנגנונים של רשם הקבלנים, לא חשבתי לדבר על זה.

נתן לרר: אני נמצא בהליכים משפטיים בנושא ועדה המקצועית של רשם הקבלנים ובנושא ועדת הערר על רשם הקבלנים.

נתן לרר: נכון, החוק לא מחייב מה מספר חברי ועדת הערר, הם יושבים בהרכב של שניים.

נתן לרר: איך יכול הרכב של שני חברים של ועדה מייעצת.

רוני סיגל: יושב נשיא בית משפט מחוזי - - -

נתן לרר: לא מדבר על ועדת ערר, מדבר על ועדה מייעצת.

נתן לרר: איך יכולה ועדה מייעצת להגיע למסקנה של רוב נגד מיעוט, של אחד נגד השני, צריכים לצאת עם החלטה אחת, אחרת לא תהיה להם החלטה.

נתן לרר: צריכים פה לשנות את החוק, ולחייב מספר אי זוגי.

טלב אלסאנע: זה בחוק ההרכב של שניים?

נתן לרר: אין בחוק חובה למספר, אבל יש פסקי דין, לרבות פסק דין של עו"ד יוסי שגב בנושא מיסוי שבית המשפט חייב שם, וחייב גם רישום פרוטוקול, היכן שנדרשתי הוועדה הזאת לא מוציאה פרוטוקול.

נתן לרר: אנחנו רוצים לדעת - - -

רוני סיגל: יש - - -

נתן לרר: רוני, אתה מכיר את הטענות שלי האלו.

נתן לרר: אין פרוטוקול.

רוני סיגל: יש פסק דין ספציפי גם לנושא של ההרכב, יש שם שני פסקי דין אפילו, הטענה עלתה שם ונדחתה, וההרכב של שניים הוא חוקי ומותר.

נתן לרר: הרכב של שניים לא ראוי, הגיע לועדת הערר, נכבדיי, ועדת הערר של בית המשפט המחוזי מחוייבת בהרכב של 5 אנשים.

נתן לרר: ועדת הערר הזאת יושבת זמן רב בלי נציג התאחדות הקבלנים והבונים שחובה עליו לשבת שם.

נתן לרר: היא מוציאה את החלטותיה, הלכתי לעתירה מינהלית בעניין הזה על החלטת ועדת הערר, צריך להסדיר.

נתן לרר: לא ייתכן שקבלן, אם זה קבלן רגיל, או אם זה קבלן שיפוצים שדנים בעניינו, דנים במטה לחמו, לא רק שלו, גם של העובדים שלו, בעיקר של העובדים שלו שלא יוכל לדעת מה הנימוקים המקצועיים לפיהם הוא נפסל, לא ייתכן כדבר הזה, רבותיי, נכבדיי.

נתן לרר: הטיפול כאן צריך להיות טיפול שורש, צריך לכבד את המוסד הפדגוגי הזה של התאחדות קבלני השיפוצים שהוא מוסד פדגוגי משותף גם לרמות הגבוהות יותר של הקרן לעידוד ופיתוח ענף הבנייה, שהיא תולדה של הסכם קיבוצי שיש לה צו הרחבה.

נתן לרר: אני קורא לזה מוסד סטטוטורי.

נתן לרר: מי שלקח על עצמו להיות כפוף להסכם קיבוצי כללי ומחכה כרגע לצו הרחבה על פי חוק להחיל על מגוון אלפים הרבים של חבריו שומר על זכויות העובדים, ומבקש להתמקצע, לא ייתכן שמוסדות שמכשירים שהיו בהסכמת משרד התמ"ת, לפתע פתאום, זה רן יוכל להרחיב, הם יהיו מסורבי הסמכה.

נתן לרר: מי שיצא מהמוסדות האלו שהוסכמו גם למשרד התמ"ת, הרישום היה בהסכמת משרד התמ"ת, בגלל שהיו במוסדות האלה, אומרים זה מוסד לא נחשב, לא תקבל רישום.

נתן לרר: תודה רבה.

אופיר אקוניס: בבקשה, שלום בריד, מנהל המכללה להכשרת קבלני שיפוצים.

שלום בריד: - - -

- משה  מטלון: אדוני היושב ראש, אני מבקש שלפרוטוקול יהיה רשום שאני שלוש פעמים שאלתי על שנה וחצי ולא קיבלתי מענה.

טלב אלסאנע: אין תשובה.

שלום בריד: אני רוצה להתייחס בדבריי קודם כל כתשובה לחבר הכנסת פרץ בנושא - מה עשתה התאחדות קבלני השיפוצים בעניין ההכשרה.

שלום בריד: התאחדות קבלני השיפוצים החליטה להקים מחלקת הכשרה, כאשר הגיע המצב שיצא קורס של 330 שעות, הוא ניתן למכללות שבפיקוח, ואף קבלן שיפוצים לא יכול היה ללכת לקורס כזה.

שלום בריד: בטח שקורס ערב של 330 שעות שזה מעל שנה לימודים, אם אתה עושה אותו פעמיים בשבוע הוא מכביד מאוד על אחד שמרוויח את לחמו.

שלום בריד: כיוון שמקדמא דנא נרשמו קבלנים במדינת ישראל על ידי נבחנים אצל רשם הקבלנים, זה היה בכל ענפי הקבלנות, היו מבחנים, ברגע שהוסדר ענף משנה 131, נקבעו 10 מבחנים לענף הזה.

שלום בריד: כמו שתלמיד תיכון שנושר מהתיכון שלו יכול ללמוד במסגרת אחרת ולגשת למקום אקסטרני ולהיבחן, מדינת ישראל - וזה מה שעשינו - הקמנו מסגרת אקסטרנית לתמ"ת כאשר קבענו קורס של 160 שעות, לא קורס של 20 שעות להכין אותם לבחינות.

שלום בריד: הקורס מסתמך על נושאי הבחינה, נסיוני בעניין, ניהלתי פדגוגית את מחלקת המכללה הארצית לטכנולוגיית הבנייה במשך שמונה שנים.

שלום בריד: ניהלתי בית ספר הנדסאים במשך השנים האלה, הייתי בקשר עם שלום בן משה, שהיה מנהל בנושא הזה וטיפלתי בתלמידים.

שלום בריד: הייתי יועץ בועדת ההיגוי לקביעת תכניות לימודים למנהלי עבודה, קבלנים, קבלני תשתיות וכו',

אופיר אקוניס: היית רוצה שיהיו עוד אפשרויות להכשרות נוספות במכללות?

שלום בריד: בית הספר שלי לא מוכר, אני לא ביקשתי הכרה.

אופיר אקוניס: אתה כרגע שייך להתאחדות קבלני השיפוצים.

אופיר אקוניס: אם נבקש מהתמ"ת לנסות להוסיף גם קורסים במכללות, מוסדות הכשרה מקצועית - - -

שלום בריד: אין שום בעיה.

שלום בריד: אנחנו לא פגענו בקורס של התמ"ת, אין לנו טענות נגד הקורס של התמ"ת – של 330 שעות, הוא קורס בסדר גמור.

שלום בריד: אבל אין נרשמים לקורס הזה, כיוון שבכללות לא מסוגלים להרים קורס כזה עם שני אנשים שרוצים להירשם.

שלום בריד: המכללות הם מכללות עסקיות, זה לא משרד התמ"ת עושה את קורס במרכזי הכשרה.

ערן סיב: לא ביקשנו כסף מהמדינה, לא ביקשנו סובסידיות, ביקשנו רק את האפשרות להיבחן.

- משה  מטלון: תבקש, לא תקבל.

אופיר אקוניס: שלום, משפט אחרון, אגיד לך גם למה.

שלום בריד: המשפט האחרון, גם מי שעובד בשיפוץ של 34 אלף שקלים, גם אדם שנכנס הביתה אלינו ורוצה לשפץ לנו את הבית ועובד ב-34 אלף שקלים הוא יכול לפגוע בבטיחות אלה שנמצאים בבית ובעצמו, ולכן התאחדות קבלני השיפוצים החליטה לעשות קורסים בבטיחות כנאמני בטיחות להכשיר את המשפצים שלה באופן שלא קשור בכלל למשרד התמ"ת.

אופיר אקוניס: בבקשה, אורלי.

אורלי קנובל: עד לא מזמן, עסקתי ברישום קבלן מוכר בענפים מאה ומאתיים - - - אני חושבת שיש משהו שמפספסים.

אורלי קנובל: מצד אחד לא רוצים ללכת לקורסים, אומרים שאין להם את הזמן ואת היכולת.

אורלי קנובל: מצד שני, לא עוברים את הבחינות.

אורלי קנובל: אנחנו, כשאנחנו עשינו בחינות, דרשנו מכולם ללמוד, כי אני חושבת שענף השיפוצים מתוך ניסיון שלי, ענף השיפוצים הוא לא משהו צר, הוא משהו מאוד רחב, היום קבלן שמשפץ בתחום X, מחר יכול גם לשפץ בתחום Y. הוא צריך לדעת את כל התחומים ולא ללכת לתחום צר אחד, והוא לא מתעסק אם נגיד סתם בעגורן, אז הוא לא לומד את זה והוא לא יודע לענות על שאלות.

אורלי קנובל: אני חושבת שקבלני שיפוצים צריכים לדעת מרחב גדול יותר, זה מחייב אותם לגשת לקורסים.

אורלי קנובל: אם לא ניגשים לקורסים הם לא יכולים - - -

לאה ורון: ככל שהם רוצים להיות רשומים.

שלום בירד: עגורני צריח לא קיימים בכלל בענף השיפוצים, אין דבר כזה.

- משה  מטלון: היא דיברה מאה מלים בסלע, גם אם אתה לא מסכים, והיא נתנה עגורן כדוגמה.

אופיר אקוניס: כן, אבל זה לא שייך אליהם.

אורלי קנובל: צריכים ללמוד את כל התחום לעומק, לא ללכת למשהו צר, אם מישהו רוצה לעשות עבודות מעל סכום שנקבע, היום זה 34, 200 צריך ללמוד, ואם מעלים את הרף הזה - אי אפשר גם לצפות מהקבלנים לא ללמוד וגם לעסוק בשיפוצים.

אורלי קנובל: השיפוץ כמו שאמרת רק לטיח ואין עליהם אחריות זה לא בדיוק נכון.

אורלי קנובל: אני יודעת מתוך נסיון שאני בדקתי את הקבלנים, שגם אם היו קבלנים 100 באו והגישו שיפוצים, על סמך זה גם רצו להירשם, הם עשו שיפוצים מאוד גדולים, זה לא שיפוץ של מאה אלף שקלים או מאתיים אלף שקלים - סכומים גדולים של מליונים, זה לא בדיוק נכון.

אופיר אקוניס: תודה רבה.

עמיר פרץ: אדוני היושב ראש, חברי הכנסת, אני חושב שמדובר פה בנושא שהוא מורכב, מצד שני הוא מאוד פשוט.

עמיר פרץ: לדעתי, כפי שבוחנים את הדיון היום, האינטרסים היו צריכים להיות הפוכים.

עמיר פרץ: האינטרס של המדינה צריך להיות, לנסות ליצור מצב שמספר האנשים שעסקו ועוסקים בתחום הזה יוסדר בהיקפים הגדולים ביותר.

עמיר פרץ: מדוע?

עמיר פרץ: כי החיים יותר חזקים מכולם.

עמיר פרץ: אז מה קורה, קבלן קטן שלא עבר מסיבה זו או אחרת – שתי אפשרויות, או שעובר על החוק, או שלוקח קבלן אחר שיש לו תעודה, משלם לו קומיסיון סתם ללא שום צורך, איש לא יעצור את האדם מלהתפרנס, זו נקודת המפתח.

עמיר פרץ: היה צריך להיות מצב הפוך, לא הם צריכים להיות אלה של לדרוש, להיפך, הם היו צריכים להיות אינטרסנטים שייכנסו פחות לענף, לשמור על המונופול שלהם, שהחבר'ה שלהם יקבלו את העבודות.

עמיר פרץ: הם היו צריכים להיות אינטרסנטים לחסום את הכניסה, והם באים ואומרים אנחנו מוכנים לפתוח למרות שזה יוצר תחרות בענף, ואני בעד הגישה.

עמיר פרץ: אני חושב שכל העניין הזה של הדרכה חבל שתתפלפלו, אותי תהליך ההדרכה פחות מדאיג, כיוון שבסוף צריך לעבור בחינה, מוסמך, לא מוסמך, הצלחת להכשיר את האדם לבחינה, הוא עבר את הבחינה, הוא זכאי.

עמיר פרץ: אם תבקשו פיקוח על מכוני הדרכה, מטבע הדברים, מי שלא היה במכון הדרכה לא יוכל לגשת בכלל לבחינה, זה או-טו-טו יגיע.

עמיר פרץ: לכן רוצה מכללה מסויימת לפתוח איזה מחלקת הדרכה לקבלנים מסוג זה, שתפתח, אנחנו לא צריכים להגביל אף אחד, לא צריכים ליצור מצב שתהיה פה איזה היררכיה.

עמיר פרץ: גם אם משרד התמ"ת נשאר בלי פונים לקורסי הדרכה שלו, אז לא פנו, אז מה, אז הם פנו לאחרים.

אופיר אקוניס: בסוף צריך רגולטור.

עמיר פרץ: הרגולטור זה הבחינה.

עמיר פרץ: אם אנחנו הולך לקורס אצלו, משלם הרבה כסף ובסוף אני לא עובר את הבחינה, אני לא אבוא אליו, אני אספר לחבר שלי שלא כדאי ללכת למכון הזה כי ממילא הוא לא מכין אותך לשום דבר.

אופיר אקוניס: אבל בכל תחום יש.

עמיר פרץ: לא, בכל תחום שיש פיקוח, הוא מוסמך לתת תעודה.

עמיר פרץ: אם תכיר בו כמכון שהבחינות אצלו מייתרות את הבחינות שם זה סיפור אחר.

עמיר פרץ: אבל אם לא, אם אתה אומר אני משאיר את הרמה הסטטוטורית בידי המדינה – סליחה, יש מכללות שנותנות תארי אחרי שהוסמכו, אחרי שעברו את ות"ת, לא בעייה ליצור מין תהליך שאתה הוא מסמיך את מכון ההדרכה ואז אתה מייתר את הבחינות של הרשם.

עמיר פרץ: אבל אי אפשר לדרוש מהם גם מין הסדר מסוג זה, ואחר כך גם ללכת לבחינות שהם בסופו של דבר הקובעים את העניין.

עמיר פרץ: לגבי העניין של אי הצורך באותן רישיון, הוא סף שרשם הקבלנים צריך לשקול, צריך לעדכן אותו מעת לעת על פי התהליכים, על פי התשומות שמשתנות.

עמיר פרץ: אי אפשר להישאר תקוע באותו מספר.

עמיר פרץ: בסך הכל, אני לא רואה בעיה מסובכת.

עמיר פרץ: כל הגורמים כאן יש להם אינטרס זהה, לפי הערכתי, אם מישהו מאיתנו ייגש לתוך נבכי העניין, הוא ימצא שבסוף מדובר פה באיזשהן ויכוחים שוליים שיוצרים פה דרמה גדולה ותוקעים את הכל, כי אין בעיה לפרק את כל מה שדיברתם כאן - כן עגורן, לא עגורן, כל הדברים האלה זה דברים שאפשר להגיע איתם להסדרים.

עמיר פרץ: אם רשם הקבלנים יש לו ועדה מייעצת, לצורך השיפוץ של נושא הקבלנים, ייקח גורם מקצועי נוסף ליד הוועדה המייעצת.

עמיר פרץ: אתה לא יכול להישען על אותם שני חברים ועדה מייעצת בכל התחומים, יכול לעשות התייעצות עם גורם נוסף ולגמור את הסיפור הזה של הטענות שנראות דרמטיות, אבל מבחינתך, הם בטלים בשישים.

עמיר פרץ: לכן לפי דעתי, עם קצת הידברות פה אפשר גם לייתר את הבג"צ ולהגיע להסדרים.

עמיר פרץ: אם החברים ירצו את הסיוע שלנו, אנחנו נשמח לסייע לכם בעניין.

טלב אלסאנע: אני מצטרף לדברים של החבר הכנסת עמיר פרץ.

טלב אלסאנע: אני סבור שהנושא הזה לא צריך להגיע עד כדי הכרעה של בית המשפט הגבוה לצדק.

טלב אלסאנע: אלו מחלוקות שהן ענייניות אבל פשר לגשר עם קצת רצון טוב.

טלב אלסאנע: אני סבור לגבי הבחינות שצריך שיהיה מועדים קבועים ידועים מראש.

טלב אלסאנע: את הבחינות - צריך שגם נציג של ההתאחדות יהיה חבר בניסוח של הבחינות, כי אפשר להעמיד בחינות שאף אחד לא יעבור.

טלב אלסאנע: המבחן עצמו יקבע את ההכשרה, ברגע שההכשרה היא טובה אנשים יעברו את הבחינה, הכשרה לא טובה, אנשים לא יעברו את הבחינה, לכן זה יחייב אותם גם כן לפתח עוד מסלולים להכשרה.

טלב אלסאנע: יש צורך שיהיה חובה שיהיה גם בחינות בשפה הערבית.

טלב אלסאנע: בקשר לוועדה מייעצת זה לא תורה מסיני, לא עניין של עשרת הדיברות, אי אפשר לחרוג מזה.

טלב אלסאנע: זה צריך להיות ענייני.

טלב אלסאנע: כל מקרה לפי נסיבותיו, הוועדה המייעצת היא צריכה לייעץ, אם הם לא יודעים בעניין הם לא יכולים לייעץ.

טלב אלסאנע: ועדת הערר, אני סבור שצריך להיות מתוך חמישה אנחנו צריכים להמליץ שיהיה נציג לפחות אחד.

נתן לרר: יש בחוק.

טלב אלסאנע: אם יש בחוק אז לא צריך, אנחנו לא צריכים לומר את הדבר המובן מאליו.

טלב אלסאנע: הם לא מקיימים את החוק - - -

שלום בן משה: יש מועדים קבועים ויהיו מועדים קבועים מראש.

ערן סיב: איפה הם?

אופיר אקוניס: אל תדאג, יש פה תאריכי יעד, לא צריכים להיות מודאגים.

עמיר פרץ: הוא התחייב פה.

עמיר פרץ: אם הוא לא יקיים את זה שיפנו אלינו.

אופיר אקוניס: הם לא צריכים לפנות אלינו כי אנחנו מציבים תאריך יעד לקבל את התאריכים עד 16 במרץ, כך זה יבוא לידי ביטוי בהודעת ועדת הכלכלה.

אופיר אקוניס: הכל בסדר, רבותיי.

אופיר אקוניס: תאמינו לי, אנחנו יודעים לעבוד.

שלום בן משה: בישיבה הבאה שתקבע, ניתן לך את המועדים.

אופיר אקוניס: מצויין.

שלום בן משה: דבר שני, לא במועד הקרוב, אלא במועד הבא, נמצא דרך להיערך כדי לקיים בחינות בערבית.

שלום בן משה: הויכוחים בסופו של דבר בשאלה כזו או אחרת, זה לא על שולחן הכנסת, אין לכם גם יכולת להגיד תשאלו שאלה כזו או אחרת, גם לפי דעתי, גם להם אין מנדט להגיד אותנו מה לשאול.

שלום בן משה: אם התעודה היא תעודה פנימית של המוסד אנחנו לא מתערבים בכלל.

שלום בן משה: כאשר מבקשים מהמדינה לתת תעודה, ובעיקר בנושא שהוא רשיון, הם לא יגידו איזה שאלות תהיינה.

שלום בן משה: ברגע שיש שאלה שהיא שאלה במחלוקת או בעייתית מקבלים אותה כפי שעשינו - דנים בה ומתקנים בהתאם, אבל הם לא צריכים להכתיב, כי אחרת במאות המקצועות שאנחנו עוסקים - - -

עמיר פרץ: הם לא מכתיבים אבל מותר להם לערער.

שלום בן משה: לערער ולהציע מותר.

ערן סיב: חבר הכנסת אופיר, אנחנו לא רצינו בבג"צ, אם לא היה את הבג"צ עד היום לא היה מבחנים, וצר לי שאני אומר את זה.

ערן סיב: הם ראו שיש להם את החרב של בג"צ אז הם מיהרו להגיד בנובמבר יש מבחנים.

ערן סיב: זה דבר מאוד חשוב שייאמר פה.

- משה  מטלון: זה ברור - - -

אופיר אקוניס: אבל הסכימה המדינה לחדש את ההידברות, כהצעת חבר הכנסת מטלון.

ערן סיב: לא יעלה על הדעת שאנשים שעובדים כל יום בשיפוצים ייבחנו על דברים שהם לא עובדים, זה לא יעלה על הדעת, זה לא קשור לענף שלנו, זה לא קשור לעבודה שלהם, זה לא קשור לרצון טוב, זה רק בשביל להכשיל את האנשים שהם לא יהיו קבלנים רשומים ברשם הקבלנים, שהם לא יוכלו לעבוד.

ערן סיב: צר לי שאני רואה את זה בעין הזו, אני רואה שמדינת ישראל רוצה להשאיר את ענף השיפוצים ללא רישום עם קבלנות שחורה ללא תעודת קבלן רשום לקבלני השיפוצים.

שלום בן משה: לא נכון בהצהרה.

ערן סיב: כך אנחנו רואים את זה, ואני מצטער אם אני רואה את זה בדרך הזו.

ערן סיב: אני מאוד מודה לועדת הכלכלה.

ערן סיב: יצאו כמה דברים טובים גם.

ערן סיב: תודה לך אדוני היושב ראש.

ערן סיב: יש מועדים לבחינות שלא היה לנו לפני זה, סליחה, יצאו מועדים שלא היה לפני כן, יש מבחן בערבית שלא היה לפני זה.

ערן סיב: בשמנו אני רוצה להגיד, תודה רבה.

שלום בן משה: מכיוון שהוא אמר שבע פעמים שהממשלה לא רוצה שקבלני השיפוצים - - - אנחנו רוצים שיהיה מוסדר בשביל אנשי מקצוע.

אופיר אקוניס: רבותיי, אני רוצה להסכם.

אופיר אקוניס: הבנתי.

אופיר אקוניס: קיימנו פה את הישיבה המשותפת כפי שאמר חבר הכנסת מטלון, בראשות ועדת הכלכלה, אבל יחד עם ועדת העבודה והרווחה בנושא שהוא ממדרגה ראשונה שזה הסדרת התחום של קבלני השיפוצים.

אופיר אקוניס: הוועדה ממליצה להתאחדות קבלני השיפוצים ולנציגי משרדי התעשייה המסחר והתעסוקה, למשרד הבינוי והשיכון, לחדש את ההידברות, כמובן גם עם רשם הקבלנים, אמרתי משרד הבינוי והשיכון, הכוונה לרשם הקבלנים, וייתכן שקבלני השיפוצים כפי שהודיעו כאן – התייתר הבג"צ והם ימשכו את העתירה.

אופיר אקוניס: הוועדה קובעת וממליצה למשרד התמ"ת הבינוי והשיכון לקבוע ולפרסם תכנית לימודים – סיליבוס להכשרת קבלני השיפוצים.

אופיר אקוניס: עכשיו אנחנו תובעים לא ממליצים במשרד התעשייה והמסחר להודיע מראש על שלושה מועדי בחינות מדי שנה שיהיו קבועים וידועים מראש למי שמעוניין לגשת לבחינות ובתוכם לפחות מבחן אחד בשפה הערבית.

אופיר אקוניס: אנחנו קובעים שעד ה-16 במרץ יועברו מועדי הבחינות לכאן, או שנודיע את זה בהודעה, או שיועברו בכתב ואז אנחנו נסתפק, או שאם נראה שיש בעיות נחדש כפי שאנחנו תמיד עושים – דיוני מעכב, מה שאני קורא דיוני סטטוס, ומנהלת הוועדה תמיד מתקנת אותי למעכב.

אופיר אקוניס: אנחנו ממליצים למשרד התמ"ת לעודד בנוסף לקורסים שהם מקיים גם קורסים במכללות, ואצל מוסדות הכשרה אחרים.

אופיר אקוניס: לפקח על התכנית לפי הנדרש בחוק ולהכיר בהקדם בהכשרה המקצועית של קבלני השיפוצים.

אופיר אקוניס: תודה רבה לכם.